በትግራይ ክልል ለኤች አይ ቪ ኤድስ ተጋላጭ በሆኑ ወገኖች ላይ ትኩረት ሰጥቶ መስራት ይገባል- አቶ አባይ ወልዱ
አዲስ አበባ፤ ህዳር 24/2006 (ዋኢማ) –  በትግራይ ክልል በኤች አይቪ ኤድስ የሚያዙ ሰዎችን ቁጥር ዝቅ ለማድረግ ሁሉም አካላት ለበሽታው ተጋላጭ በሆኑ ወገኖች ላይ ትኩረት ሰጥተው መስራት እንደሚጠበቅባቸው የክልሉ ርእስ መስተዳድር አቶ አባይ ወልዱ አሳሰቡ። ርእስ መስተዳድሩ አቶ አባይ ወልዱ ”አንድE ሰው በኤች አይቪ ኤድሰ በሽታ እንዳይያዝ ሀላፊነታችንን በአግባቡ እየተወጣን የአገራችንን ህዳሴ እናረጋግጥ” በሚል መሪ ቃል ለ25 ኛ ጊዜ ህዳር 22 ቀን ዓ.ም በክልል ደረጃ በአክሱም ከተማ በተከበረው የዓለም ኤች አይ ቪ ኤችአይቪ/ኤድስ ቀን ላይ ነው፡፡ ርእስ መስተዳድሩ እንዳሉት ባለፉት ዓመታት በሽታውን ለመከላከል በተደረገው ጥረት በከፍተኛ ደረጃ ለመቀነስ ቢቻልም በውጤቱ ሳንዘናጋ አሁንም ከአደጋው በዙም ባልራቁና ለወረርሽኙ ተጋላጭ በሆኑ ከተሞችና ከፍተኛ የትምህርት ተቋማት ላይ ትኩረት በመስጠት የግንዛቤ ማስጨበጫ ስራ መስራት ይጠበቅብናል ብለዋል። በክልሉ የእናቶችና ህፃናትን ሞት ለመቀነስ የተካሄደው ጥረት በጤና ዘርፍ አበረታች ለውጥ መምጣቱን የገለፁት አቶ አባይ ጤናው የተጠበቀና ከኤች.አይ.ቪ/ኤድስ ነፃ የሆነ ህፃን እንዲወለድ ሁሉም ነብሰጡር እናቶች በጤና ተቋማት እንዲወልዱና ክትትል እንዲያደርጉ የአመራሩን ቀጣይ ጥረት የሚጠይቅ መሆኑን ተናግረዋል። የክልሉ ጤና ቢሮ ሀላፊ አቶ ሀጎስ ጎደፋይ በበኩላቸው እንደገለፁት ባላፉት ዓመታት ወረርሽኙን ለመከላከል ርብርብ በመደረጉ የኤች.አይ.ቪ/ኤድስ በሸታ የመሰፋፋት ደረጃው በአገር አቀፍ ደረጃ ወደ 1ነጥብ3 በመቶ ዝቅ ያለ ቢሆንም በትግራይ ክልል ያለውን የመሰፋፋት ደረጃው አገር አቀፉ ወደ ደረሰበት ደረጃ ለመድረስ ተጨማሪ ስራዎች እንደሚያስፈልጉ ጥናቶች እንደመያመለክቱ ተናግረዋል። በመሆኑም ከወረርሽኙ ነፃ ነው ለማለት የመሰፋፋት ደረጃው ከአንድ በመቶ በታች ከሆነ ነው ያሉት ሀላፊው ክልሉ ግን ከዚሁ በላይ በመሆኑ በየደረጃው የሚገኙ የአመራር አካላት ወረርሽኙ ለመግታት ብሎም አዲስ በበሽታው የሚያዝ ሰው ወደ ዜሮ ለማውረድ ሀላፊነታችን በአግባቡ መወጣት ይጠይቃል ብለዋል። በጤና ቢሮ የጤና ቁጥጥር ዋና የስራ ሂደት ባለቤት አቶ ዘመንፈስ ቅዱስ ሓድጉ ባቀረቡት ፅሁፍ ላይ እንዳሉት ቀደም ብለው የተቋቋሙ የኤች.አይ.ቪ/ኤድስ መቆጣጠሪያ ምክር ቤትና ቦርድ አባላት በአሁኑ ወቅት ሀላፊነታቸው እየተወጡ ናቸው ለማለት አያሰድፍርም ብለዋል። በመሆኑም ምክር ቤቱና የቦርድ አመራር አባላት እንደገና በመነቃቃትና ሀላፊነታቸውን በአግባቡ በመወጣት ወረረሽኙ ለመግታትና አዳዲስ በቫይረሱ የሚያዙ ሰዎችን ዝቅ ለማድረግ ጥረት ማድረግ ይጠበቅባቸዋል ብለዋል። በክልል ደረጃ በአክሱም ከተማ የተከበረው የኤች.አይ.ቪ/ኤድስ መከላከያና መቆጣጠሪያ 25ኛ በዓል ላይ ሁሉም የክልሉ ቢሮ ሀላፊዎች የወረዳ አስተዳዳሪዎችና ሌሎች ባለሞያዎች በተገኙበት የፓናል ውይይት ከመደረጉ በተጨማሪ በዋዜማው በዓሉን ምክንያት በማድረግ የሻማ ማብራት ስነ ስርዓት ተካሄዷል።